b'\n_START_ARTICLE_\nFederico Mayor Zaragoza\n_START_SECTION_\nBiografia\n_START_PARAGRAPH_\nVa n\xc3\xa9ixer el 27 de gener de 1934 a la ciutat de Barcelona. Va cursar estudis primaris i secundaris a Barcelona a l\'escola Virt\xc3\xa8lia, i fou membre de la Confraria de la Mare de D\xc3\xa9u de Virt\xc3\xa8lia de la mateixa escola. Va estudiar farm\xc3\xa0cia a la Universitat Complutense de Madrid, on es va llicenciar l\'any 1958. _NEWLINE_L\'any 1988 li fou concedida la Medalla d\'Or de la Generalitat de Catalunya i el 2005 fou guardonat amb la Creu de Sant Jordi. _NEWLINE_L\'any 1989 va ser investit Doctor Honoris Causa per la Universitat Aut\xc3\xb2noma de Barcelona.\n_START_SECTION_\nActivitat professional\n_START_PARAGRAPH_\nVa iniciar la seva carrera professional en el m\xc3\xb3n acad\xc3\xa8mic i de la doc\xc3\xa8ncia, arribant a esdevenir catedr\xc3\xa0tic de bioqu\xc3\xadmica de la facultat de Farm\xc3\xa0cia de la Universitat de Granada l\'any 1963 i, posteriorment, fou rector d\'aquesta Universitat entre 1968 i 1972. Aquell any fou nomenat catedr\xc3\xa0tic de bioqu\xc3\xadmica de la Universitat Aut\xc3\xb2noma de Madrid, c\xc3\xa0rrec que ocup\xc3\xa0 fins al 2004. _NEWLINE_Fou nomenat Vicepresident del Consell Superior d\'Investigacions Cient\xc3\xadfiques (CSIC) l\'any 1971 i ocup\xc3\xa0 el c\xc3\xa0rrec de president en funcions entre 1972 i 1973. Fou cofundador l\'any 1974 del Centre de Biologia Molecular "Severo Ochoa" (CBM), i director del mateix fins al 1978. _NEWLINE_\xc3\x89s membre de m\xc3\xbaltiples organitzacions, acad\xc3\xa8mies i associacions nacionals i internacionals, entre altres: Societat Espanyola de Bioqu\xc3\xadmica (1964) de la qual fou president (1970-1974), Associaci\xc3\xb3 Americana per al Foment de la Ci\xc3\xa8ncia (1965), Societat de Bioqu\xc3\xadmica del Regne Unit (1966), Reial Acad\xc3\xa8mia Nacional de Farm\xc3\xa0cia (1975), Club de Roma (1981), Real Acad\xc3\xa8mia de Belles Arts de San Fernando (1994), Acad\xc3\xa8mia Xinesa de Ci\xc3\xa8ncies (1994), Acad\xc3\xa8mia Russa de Ci\xc3\xa8ncies (1999), Real Acad\xc3\xa8mia Nacional de Medicina (2002).\n_START_SECTION_\nActivitat pol\xc3\xadtica\n_START_PARAGRAPH_\nAix\xc3\xad mateix, va ocupar c\xc3\xa0rrecs pol\xc3\xadtics: Sotssecretari d\'Educaci\xc3\xb3 i Ci\xc3\xa8ncia del govern espanyol entre 1974 i 1975. Membre de la Uni\xc3\xb3 de Centre Democr\xc3\xa0tic (UCD) fou escollit diputat al Parlament d\'Espanya en les eleccions generals de 1977 per la circumscripci\xc3\xb3 de Granada, cessant del c\xc3\xa0rrec el 1978, i ocupant el c\xc3\xa0rrec de Conseller del president del govern durant les mateixes dates. L\'any 1981 fou nomenat Ministre d\'Educaci\xc3\xb3 durant el segon govern d\'Adolfo Su\xc3\xa1rez, c\xc3\xa0rrec que ocup\xc3\xa0 fins al 1982. L\'any 1987 fou escollit eurodiputat al Parlament Europeu en representaci\xc3\xb3 del Centre Democr\xc3\xa0tic i Social (CDS). _NEWLINE_L\'any 1978 va ser nomenat Director General Adjunt de la UNESCO, c\xc3\xa0rrec que va ocupar fins al seu retorn a Espanya el 1981. El 1987 la 24a Confer\xc3\xa8ncia General de la UNESCO el va escollir com a Director General, c\xc3\xa0rrec en el qual va romandre fins a l\'any 1999.\n_START_SECTION_\nActualitat\n_START_PARAGRAPH_\nDes de l\'any 2000 presideix la Fundaci\xc3\xb3 per a una Cultura de Pau. \xc3\x89s President del Consell Cient\xc3\xadfic de la Fundaci\xc3\xb3 Ram\xc3\xb3n Areces des de 1993. El 2005 fou designat Co-President del Grup d\'Alt Nivell per a l\'Alian\xc3\xa7a de Civilitzacions, pel Secretari General de les Nacions Unides Kofi Annan.'